b'\n_START_ARTICLE_\nNokian kartano\n_START_PARAGRAPH_\nNokian kartano sijaitsee Nokian keskustan tuntumassa Nokianvirran etel\xc3\xa4puolella. Kartano oli aikoinaan Yl\xc3\xa4-Satakunnan alueen keskus. Nokian kantatilana ollut r\xc3\xa4lssis\xc3\xa4teri oli muodostettu Iso- ja Pikku-Nokian r\xc3\xa4lssitiloista. Kartanon nimi juontuu Nokianvirran rantamilla el\xc3\xa4neist\xc3\xa4 soopeleista eli nokin\xc3\xa4\xc3\xa4dist\xc3\xa4. Alun perin Nokia-nimell\xc3\xa4 viitattiin kyseiseen kartanoon._NEWLINE_Perim\xc3\xa4tiedon mukaan kartanon is\xc3\xa4nt\xc3\xa4n\xc3\xa4 oli 1200-luvun lopulla pirkkalaisp\xc3\xa4\xc3\xa4llikk\xc3\xb6 Matti Kurki, joka oli saanut sen kunnostautumisestaan lappalaisten kukistamiseksi. 1400-luvun alussa kartanoa is\xc3\xa4nn\xc3\xb6i Turun piispa. Varhaisin asiakirjamaininta Nokian kartanosta on vuodelta 1505, jolloin Maskun kihlakunnan tuomari Didrik Hannunpoika myi sen veljelleen Jeppe Volmarinpojalle. Kartano sai s\xc3\xa4terivapauden vuonna 1571._NEWLINE_Kartanon alueella sijaitsi aikoinaan ns. Nokian kartanokappeli, joka rakennettiin ilmeisesti 1500-luvun alkupuolella. Nyky\xc3\xa4\xc3\xa4n siit\xc3\xa4 on j\xc3\xa4ljell\xc3\xa4 kivinen perustus sek\xc3\xa4 Nokiankiven\xc3\xa4 tunnettu keskiaikainen hautakivi, jossa on kaiverruksia. Nokia-yhti\xc3\xb6 osti kartanon 1860-luvulla, jolloin vuori-insin\xc3\xb6\xc3\xb6ri Fredrik Idestam perusti puuhiomon Nokianvirran kosken \xc3\xa4\xc3\xa4relle. Paikalle alkoi kasvaa teollisuusyhdyskunta. Idestamin rakennuttama huvilatyyppinen kartanon p\xc3\xa4\xc3\xa4rakennus purettiin vuonna 1960 ja sen sijaintipaikalle kohosi kurssikeskus 1962.'